BAM วิ่ง 3% จ่อปิดดีล TTB ตั้ง “AMC” ส.ค.นี้ รับหนี้ก้อนแรกหมื่นล้าน
BAM บวก 3% ขานรับข่าวจ่อปิดดีล TTB ตั้งบริษัทบริหารสินทรัพย์ ส.ค.นี้ เล็งมูลหนี้เบื้องต้นอยู่ที่ราว 6,000-10,000 ลบ.
BAM บวก 3% ขานรับข่าวจ่อปิดดีล TTB ตั้งบริษัทบริหารสินทรัพย์ ส.ค.นี้ เล็งมูลหนี้เบื้องต้นอยู่ที่ราว 6,000-10,000 ลบ.
25 ก.ค. 2565

ผู้สื่อข่าวรายงานว่า วันนี้ (25 ก.ค.65) ราคาหุ้น บริษัทบริหารสินทรัพย์ กรุงเทพพาณิชย์ จำกัด (มหาชน) หรือ BAM ณ เวลา 10:51 น. อยู่ที่ระดับ 16.80 บาท บวก 0.50 บาท หรือ 3.07% สูงสุดที่ระดับ 16.90 บาท ต่ำสุดที่ระดับ 16.40 บาท ด้วยมูลค่าการซื้อขาย 224.75 ล้านบาท

สำหรับราคาหุ้น BAM ที่ปรับตัวขึ้นบนกระดานนั้นคาดจะมาจากการที่มีแหล่งข่าวจากสถาบันการเงิน ได้เปิดเผยว่า ภายในกลางเดือนส.ค.นี้ ธนาคารทหารไทยธนชาต จำกัด (มหาชน) หรือ TTB เตรียมสรุปดีลกับการจัดตั้ง JV AMC กับ BAM โดยขณะนี้อยู่ระหว่างการเจรจาเกี่ยวกับมูลหนี้ที่รับเข้ามา รวมถึงรายได้ที่ไม่ใช่ดอกเบี้ย หรือ ค่าฟี สอดคล้องกับนายบัณฑิต อนันตมงคล ประธานเจ้าหน้าที่บริหาร BAM ที่ได้ระบุว่า ภายในเดือนส.ค.นี้ BAM เตรียมสรุปการจัดตั้งบริษัทร่วมทุน JV AMC ร่วมกับธนาคารพาณิชย์รายใหญ่จำนวน 1 แห่ง โดยมูลหนี้เบื้องต้นอยู่ที่ราว 6,000-10,000 ล้านบาท
ส่วนผลประกอบการปีนี้มั่นใจจะเติบโตไม่น้อยกว่าช่วงปีที่ผ่านมาอย่างแน่นอนทั้งในส่วนของรายได้และกำไร ซึ่งช่วงครึ่งปีแรกนั้นรายได้และกำไรเติบโตได้ตามเป้าหมายที่วางไว้แล้ว ส่วนเป้าหมายรายได้และกำไรทั้งปีมีโอกาสเติบโตได้ตามเป้าเช่นกัน สำหรับแนวโน้มการรับซื้อหนี้ของบริษัทในปีนี้ยังเป็นไปตามเป้าหมายเดิมที่ 9,000 ล้านบาท โดยช่วงครึ่งปีแรกซื้อทรัพย์แล้วกว่า 4,000 ล้านบาท